SKRIFTLIG FORESPØRGSEL E-0951/00

af Bart Staes (Verts/ALE) til Kommissionen

(29. marts 2000)

Om: Mål 2-område Hainaut

Tildelingen af mål 2-støtte til den vallonske provins Hainaut medfører flytning af virksomheder, der i årevis har haft hjemsted i den tilgrænsende provins West-Vlaanderen. De berørte virksomhedsledere erkender, at flytningen til Hainaut udelukkende afhænger af, om de får mål 2-støtte eller ej. Får de ikke EF-støtte, forbliver de i West-Vlaanderen. For at være støtteberettigede skal de være etableret i Hainaut.

1. Hvor mange og hvilke ansøgninger er der siden 1. januar 2000 indgået om mål 2-støtte til nye økonomiske aktiviteter i Hainaut?

2. Hvornår og hvor registreres disse virksomheders etablering?

3. a) Hvor mange af disse virksomheder havde tidligere aktiviteter i provinsen West-Vlaanderen?

b) Hvor mange af disse virksomheder har stadig aktiviteter i provinsen West-Vlaanderen?

4. Bliver de pågældende virksomheder udtrykkeligt spurgt, om deres flytning fra West-Vlaanderen til Hainaut afhænger af, om de får mål 2-støtte eller ej?

a) Hvor mange virksomhedsledere fra West-Vlaanderen vælger i bekræftende fald at etablere sig i Hainaut uden at modtage mål 2-støtte?

b) Vil Kommissionen i benægtende fald fremover spørge virksomhedslederne, i hvilken udstrækning deres flytning er afhængig af mål 2-støtte?

5. Er Kommissionen rede til at træffe foranstaltninger til at imødegå flytning af virksomheder fra West-Vlaanderen til Hainaut?

a) I bekræftende fald: Hvilke?

b) I benægtende fald: Hvorfor ikke?

Supplerende svar afgivet på Kommissionens vegne af Michel Barnier

(22. januar 2001)

I programmeringsperioden 2000-2006 vil den vallonske provins Hainaut modtage mål 1-støtte men ikke mål 2-støtte fra strukturfondene.

Med henblik herpå er det samlede programmeringsdokumentet (SPD), som de regionale myndigheder har fremlagt, blevet godkendt af Kommissionen den 15. maj 2000. En task force bestående af repræsentanter for myndighederne, universitetsprofessorer, arbejdsgiverrepræsentanter og en ekstern konsulent vil få til opgave at vurdere projekter, som indgives i forbindelse med den nye programmering.

Investeringsstøtte er et af hovedinstrumenterne i dette SPD, men det er for tidligt at give et bud på antallet af virksomheder, der vil kunne komme i betragtning, og følgelig også at give en præcis indikation af, hvor mange virksomheder i Vestflandern, der kan tænkes at ville flytte deres hovedsæde til Hainaut.

I programmeringsperioden 1994-1999 blev investeringsstøtten til virksomheder gennemført efter to modeller: som etableringsstøtte (ACE) og som udvidelsesstøtte (AIDE). Statistikkerne viser, at omkring 50 virksomheder i Flandern har modtaget den ene eller den anden form for investeringsstøtte, svarende til ca. 7 % af de projekter, som modtog støtte i henhold til mål 1.

Statistikkerne fra regionen Vallonien viser kun, hvornår der er truffet beslutning om at yde støtte i perioden 1995-1999. Der er ydet støtte visse steder i Hainaut, men byerne Mouscron, Tournai og Comines optræder hyppigst i statistikkerne.

De tal, som er nødvendige for at kunne give det ærede medlem de ønskede oplysninger om de flamske virksomheders tidligere og nuværende aktiviteter, er endnu ikke blevet ajourført af de kompetente regionale myndigheder.

Hverken Kommissionen eller myndighederne i Vallonien har undersøgt bevæggrundene hos de virksomheder, der har ansøgt om investeringsstøtte og flyttet hovedsæde til Hainaut for at opnå støtte. Kommissionen har ikke til hensigt at foretage en undersøgelse heraf.

Det er Kommissionens ansvar at overvåge, at investeringsstøtteordninger, som etableres af regionerne eller de nationale myndigheder, overholder de konkurrenceregler, som er fastlagt i EF-traktaten. Endvidere undersøger Kommissionen i forbindelse med forhandlingerne om de regionale programmer, at udviklingsplanerne er i overensstemmelse med de generelle retningslinjer, som Kommissionen har foreslået medlemsstaterne.

Om den generelle problematik i forbindelse med virksomhedsflytninger henviser Kommissionen det ærede medlem til dens besvarelser af skriftlige spørgsmål E-1396/99 fra Hedwig Keppelhoff-Wiechert(1), E-1446/99 fra Erik Meijer(2), P-1805/99 fra Ilda Figueiredo(3) og P-1706/00 fra Christa Randzio-Plath(4).

(1) EFT C 170 E af 20.6.2000.

(2) EFT C 203 E af 18.7.2000.

(3) EFT C 219 E af 1.8.2000.

(4) EFT C 81 E af 13.3.2001, s. 75.